《寄范正甫》
宋代·杨时

羁穷莫厌如牢圈，从古功名出屠贩。
男儿不负悬弧心，马革裹尸犹足愿。
君不见淮阴寄食饥贫叟，胯下英风亦何有。
逢时吐气雷电奔，金印累累大如斗。
玉门昼夜羽檄惊，睥睨欲堑天都城。
叩关虎士郁余怒，科头奋戟如雕鹰。
君从壮年蕴奇策，未宜缩首藏柴荆。
昔人投笔真豪英，慨然万里终成名。
南山白额虽欲老，百兽遭之犹裂脑。

作者简介：（1053—1135）南剑州将乐人，字中立，号龟山。神宗熙宁九年进士。调官不赴。先后师事程颢、程颐，杜门不仕十年。历知浏阳、余杭、萧山，改荆州教授。金人攻汴京，坚论严为守备，除右谏议大夫；又反对割三镇以乞和，兼国子监祭酒。指斥蔡京蠹国害民，力辟王安石之学。高宗立，除工部侍郎。以龙图阁直学士致仕，专事著述讲学。卒谥文靖。与游酢、吕大临、谢良佐号为程门四先生，又与罗从彦、李侗等同列南剑三先生。其学术后被奉为程氏正宗。有《二程粹言》、《龟山先生语录》、《龟山集》。